
Pamatnostādņu 2. daļas “Rīcības virzieni” 4.nodaļā “Atbalsts mājsaimniecībām mājokļu iegādei vai būvniecībai” norādīts, ka “lai atbalsta programma strādātu efektīvi, būtu nepieciešams veikt grozījumus normatīvajos aktos, lai atsevišķos gadījumos atļautu apbūves tiesības dzīvojamām ēkām.” Savukārt Pamatnostādņu 3. pielikumā “Rīcības virzieni un uzdevumi” – 4. Rīcības virziens “Atbalsts mājsaimniecībām mājokļu iegādei vai būvniecībai” 4.5. punktā paredz uzdevumu: “Veikt grozījumus normatīvajos aktos, lai atsevišķos gadījumos atļautu apbūves tiesības dzīvojamām ēkām” .

Vēršam uzmanību, ka apbūves tiesību nodibināšana, lai būvētu dzīvojamo māju, varētu tikt attiecināta tikai uz ļoti šauru gadījumu. Proti, tikai uz pašvaldības zemes, daudzīvokļu dzīvojamās mājas publiskās un privātās partnerības ietvaros, ja nepastāv riski privātpersonām. No pamatnostādnēs iekļautā noprotams, ka tas varētu atteikties arī uz privātpersonām – mājsaimniecībām savu privātmāju būvniecībai. Šādos gadījumos apbūves tiesības nebūtu attiecināma, Tieslietu ministrijas ieskatā.

Tādēļ lūdzam skaidrot, kādi normatīvie akti domāti, kuros nepieciešams veikt grozījumus. Tāpat lūdzam skaidrot, par kādiem atsevišķiem gadījumiem un kādām dzīvojamām ēkām ir domāts. Vienlaikus lūdzam precizēt Pamatnostādnēs rīcības virzienu un attiecīgo uzdevumu, ieskicējot, ka apbūves tiesības nodibināšana būs izņēmums tikai ļoti šauros un konkrētos gadījumos, lai sasniegtu mērķi. Proti, tas nebūs attiecinām uz mājsaimniecībām, visa veida sava mājokļa būvniecībai.

